Narodna skupština
20171103

Hvala, gospodine predsedavajući. Gospodine ministre, ja neću pričati o Maldivima, galijama, jahtama i tome slično, pokušaću o amandmanu. Dakle, u članu 32. - završni maturski ispit, zasmetale su nam dve rečenice. Jedna kaže – pri proveri stečajnih kompetencija tokom učenja kroz rad obavezno učestvuju kvalifikovani predstavnici poslodavaca bez naknade, a odmah ispod toga – predstavnik poslodavca iz stava 3. ovog člana imenuje Privredna komora Srbije. U ove dve rečenice mi smo izbrisali reči – bez naknade i da uz kvalifikovanog predstavnika poslodavca prisustvuju i predstavnici ministarstva. To je u smeru one jučerašnje želje da se ingerencije vrate vama, jer ponavljam imamo više poverenja u nadležno ministarstvo, nego u Uniju poslodavaca, zvanu Privredna komora. U obrazloženju koje ste mi dali zbog čega se amandman odbija kaže se da Privredna komora Srbije sublimira sve poslodavce na teritoriji Republike Srbije tako da se gubi mogućnost nelojalne konkurencije. Tačno je da ona okuplja sve poslodavce na teritoriji Republike Srbije, ali to ne mora da znači da će se izgubiti mogućnost nelojalnog rada ili legla korupcije, nego baš može da bude lepa maska da korupcija funkcioniše. Zaboga, svi smo tu zajedno, ali ćemo samo posebno odabranim, oni koji iz nekog razloga odgovaraju nama, davati te ingerencije. U tom smislu smo smatrali da je vrlo pametno i poželjno da se u amandmanu doda da prilikom provere stečenih kompetencija tokom učenja kroz rad obavezno učestvuju kvalifikovani predstavnici poslodavaca i predstavnici ministarstva. Hvala.